# name
Disseny d’activitats d’aprenentatge basades en la simulació a la matèria dietoteràpia

# metadata.dc.description.abstract[].value
Les simulacions clíniques són una eina eficaç en l'entrenament i l'adquisició de competències específiques professionalitzadores a l'entorn del dietista-nutricionista. La introducció d'experiències pràctiques viscudes (“saber fer”) i de reflexió en el context docent farà que els estudiants, abans de les pràctiques externes obligatòries als centres, tinguin millors habilitats per enfrontar-se a situacions reals. L’objectiu principal d’aquest projecte d’innovació docent ha estat construir un model que implementés experiències d'aprenentatge basades en la simulació en la matèria de dietoteràpia per tal que els alumnes assoleixin habilitats pròpies del dietista nutricionista a través de simular entorns i casos reals. Aquest objectiu general es concreta en diferents objectius específics: O1. Adquirir formació en aprenentatge basat en experiències de simulació per part del professorat per esdevenir instructors. O2. Dissenyar experiències d’aprenentatge basades en simulacions identificant les diferents fases en el seu desenvolupament. O3. Demostrar l’habilitat d’introduir la metodologia de simulació a les assignatures de dietoteràpia. Per dur a terme aquests objectius, s'ha requerit la formació del professorat per actuar com a instructors per a la consecució de l'activitat: briefing, visualització de la simulació i debriefing. Per iniciar les simulacions al grau, s'ha adquirit material audiovisual de casos clínics simulats amb bones i males praxis. La temàtica comuna dels casos clínics és el tractament dietètic-nutricional de malalties on aquest és essencial per tractar la malaltia. Les simulacions van ser implementades en dues assignatures durant el curs 2020-21: a) a quart curs, a l'assignatura de pràctiques externes abans d'iniciar les estades als centres clínics (n= 60) i b) a tercer, al final de semestre de l'assignatura de dietoteràpia (n=70). Els resultats han estat molt satisfactoris ja que s'ha implementat al grau la simulació de casos clínics en dietoteràpia clínica, permetent incrementar les habilitats de reflexió dels estudiants per enfrontar-se a situacions reals. L'experiència viscuda pels estudiants va ser valorada molt positivament en relació amb la metodologia, la dinàmica i la reflexió de les seves habilitats. Les simulacions són una eina docent innovadora i essencial per a la formació dels professionals de la salut.

# metadata.dc.rights[].value
cc by-nc-nd (c) Mireia Urpi Sarda et al., 2022

# metadata.dc.title[].value
Disseny d’activitats d’aprenentatge basades en la simulació a la matèria dietoteràpia